અમદાવાદ: ધોરણ-૯થી ૧૨ના ગણિત, વિજ્ઞાન અને અંગ્રેજી ભણાવતા શિક્ષકોને હવે ચૂંટણીલક્ષી કામગીરી આપવામાં આવશે નહીં. શિક્ષકો તરફથી અવારનવાર થયેલી રજૂઆતના પગલે રાજ્ય ચૂંટણીપંચે નિર્ણય લીધો છે. સામાન્ય રીતે અગત્યના વિષયો ભણાવતા ધોરણ-૯થી ૧૨ના શિક્ષકોને બીએલઓ (બુથ લેવલ ઓફિસર) જેવી કામગીરી સોંપવામાં આવે ત્યારે તેઓ આ કામગીરીમાં રોકાયેલા હોવાથી વિદ્યાર્થીઓને ભણાવવામાં પૂરતું ધ્યાન આપી શકતા નથી અને કામગીરી પૂરી થયા બાદ મોટા ભાગના શિક્ષકો રજા લઈ લેતા હોવાથી કોર્સ અધૂરો રહી જવાની વારંવારની ફરિયાદ ચૂંટણીપંચને કરવામાં આવતી હતી. અનેક રજૂઆતોના પગલે ચૂંટણીપંચે જાહેર કરેલા આદેશ મુજબ હવે અંગ્રેજી, ગણિત અને વિજ્ઞાનના માધ્યમિક શિક્ષકોને બીએલઓની કામગીરીમાંથી મુક્તિ મળશે.